LV Eiropas Savienības Oficiālais Vēstnesis C 280/7

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2017/C 280/05)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

ΜΕΛΕΚΟΎΝΙ (MELEKOUNI)

ES Nr.: PGI-GR-02208 – 8.12.2016.

ACVN ( ) AĢIN ( X )

1. Nosaukums vai nosaukumi

Μελεκούνι (Melekouni)

2. Dalībvalsts vai trešā valsts

Grieķija

3. Lauksaimniecības produkta vai pārtikas produkta apraksts

3.1. Produkta veids

2.3. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi

3.2. Apraksts par produktu, uz kuru attiecas 1. punktā minētais nosaukums

Melekouni ir tradicionāli saldumi, kas tiek izgatavoti Rodas salā. Tie ir sagriezti rombveida gabaliņos, un to galvenās sastāvdaļas – sezama sēklas un medus, garšvielas un pēc izvēles citrusaugļu sula un/vai miziņa – tiek samaisītas viendabīgā masā un termiski apstrādātas. Tiem ir mīksta, staipīga un nelūstoša struktūra, elastīga, nelīpoša un stingra konsistence. Atverot produkta iesaiņojumu, harmoniski sajaucas garšvielu un citrusaugļu aromāts, bet garša pastiprinās, košļājot produktu. Krāsa ir no zeltaini dzeltenas līdz brūnai atkarībā no medus krāsas, sezama grauzdējuma pakāpes un izmantotajām garšvielām.

Nosaukums Μelekouni ir radies Senajā Grieķijā kā saliktenis no saknēm meli (medus) un kounni (Rodas salā lietotajā dialektā – sēkla).

Atsevišķo gabaliņu svars ir no 10 g līdz 70 g.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Gatavojot produktu Melekouni, atbilstoši tradīcijām jāizmanto šādas sastāvdaļas:

— medus – vismaz 40 % svara,

— sezama sēklas – vismaz 40 % svara,

— mandeles – 1,5–10 % svara,

— garšvielas (kanēlis un/vai muskatrieksts, un/vai krustnagliņas, un/vai koriandrs),

— pēc izvēles citrusaugļu (parasti apelsīnu un/vai bergamotes, un/vai citrona, un/vai rūgto apelsīnu) miziņa un/vai sula.

Medus īpašībām jāatbilst attiecīgajos tiesību aktos spēkā esošajām prasībām.

Sezama sēklām jābūt nelobītām un grauzdētām.

Mandelēm jābūt grauzdētām.

Garšvielām jābūt sabalansētā attiecībā, un gatavajā produktā neviens aromāts nedrīkst būt izcelties vairāk par citiem.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem produkta Melekouni ražošanas posmiem – no termiskās apstrādes un sastāvdaļu maisījuma izveidošanas līdz masas izlīdzināšanai uz plātīm, presēšanai, cepšanai un sagriešanai gabalos – jānoris 4. punktā noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Produkts Melekouni tiek laists tirdzniecībā veselā veidā oriģinālajā iepakojumā, un pirms tā lietošanas uzturā nav nepieciešama turpmāka apstrāde. Sagriešanai gabalos un iepakošanai jānotiek vienuviet ar produkta ražošanu, jo transportēšanai vajadzīgais laiks un temperatūras atšķirības ietekmē produkta īpašības, turklāt par galveno problēmu tiek atzīta mitruma satura paaugstināšanās masā, kas rada grūtības piešķirt tai vajadzīgo formu un to sagriezt.

3.6. Ar reģistrēto nosaukumu apzīmētā produkta marķēšanas īpašie noteikumi

Neatkarīgi no tirdzniecībai paredzētā noformējuma marķējumā jābūt šādām norādēm:

“Μελεκούνι – Προϊόν Προστατευόμενης Γεωγραφικής Ένδειξης” (Melekouni – produkts ar aizsargātu ģeogrāfiskās izcelsmes norādi) vai “Μελεκούνι ΠΓΕ” (Melekouni AĢIN).

4. Ģeogrāfiskā apgabala īsa definīcija

Melekouni ražošanas ģeogrāfiskais apgabals ir Rodas sala, kas atrodas Dienvidegejas reģiona Dodekanesas nomē.

5. Saikne ar ģeogrāfisko apgabalu

Saikne starp produktu un ģeogrāfisko apgabalu sakņojas produkta reputācijā. Melekouni ražošanai Rodas salā ir spēcīgas tradīcijas un vēsturiski izveidojusies labā slava.

Tie jau no seniem laikiem ir tradicionāli vietējie saldumi, ar kuriem viesus cienā kāzās, kristībās un citos sabiedriskos pasākumos. Dažos konkrētos ciematos Melekouni lika galdā kāzās pēc vainagu uzlikšanas jaunlaulātajiem – to novietoja uz plāts, sadalīja gabalos ar karoti un piedāvāja viesiem.

Melekouni pagatavošanas īpatnības sakņojas tradicionālajā produktu apstrādē, kā arī no paaudzes paaudzē nodotajā pieredzē. Īpaši jāatzīmē medus uzkarsēšanas temperatūra un ilgums, kas ietekmē gatavā produkta konsistenci (tā principā ir atkarīga no produkta pagatavošanas brīdī valdošajiem laikapstākļiem, t. i., gaisa mitruma un vides temperatūras), sezama sēklu termiskās apstrādes temperatūra un ilgums (sezams jāgrauzdē vienmērīgi un samaisot), sezama temperatūra brīdī, kad to pievieno medum, masas nopresēšanas intensitāte, kas rada viendabīgu produkta struktūru, tūlītēja iepakošana, kas to aizsargā no mitruma palielināšanās, kura kaitētu produkta kvalitātei un samazinātu tā uzglabāšanas ilgumu.

Melekouni sevišķās kvalitātes īpašības ir šādas:

— mīksta, staipīga, nelūstoša struktūra,

— elastīga, nelīpoša un stingra konsistence,

— garša, ko rada produkta sastāvā esošais medus, nelobītas grauzdētas sezama sēklas, grauzdētas mandeles un izmantoto garšvielu un citrusaugļu īpašais aromāts,

— rombveida forma.

Salīdzinājumā ar citiem, līdzīgiem produktiem Melekouni izceļas ar to, ka tā sastāvā tiek lietots tikai medus, nevis citi saldinātāji, ko parasti izmanto līdzīgu produktu sastāvā.

Ziņas par Melekouni labo slavu ir atrodamas daudzos senajos avotos, reģistros, publikācijās, kulinārijas ceļvežos, rakstos, iespiestajā un elektroniskajā presē, kā arī dažādos pasākumos, kas veltīti vietējiem tradicionālajiem produktiem. No senseniem laikiem līdz mūsdienām tas ir bijis obligāts cienasts Rodas salas kāzu svinībās un tiek ražots tradicionālajā veidā vietējās ceptuvēs un mājās.

Nosaukums Melekouni ir cēlies no Rodas dialekta, jo ar vārdu kounni (no senā vārda Kokkos-Kounni) šajā apvidū apzīmē sēklas (konkrētajā gadījumā sezama sēklas), proti, sezama auga sīkās sēkliņas, un vārda meli nozīme ir “medus”. Vienkāršības labad ir izveidojies nosaukums Melekouni, nevis Melekounni.

Nosaukumu Melekouni plaši lieto tirdzniecībā un sarunvalodā.

Divi ievērojami Rodas folkloristi Teodors Konstantinidis un Hristoduls Papahristodulu to ir minējuši savos darbos. Rodas dialekta vārdnīcā Lexilogion tis dimodous Rodiakis Dialektou rakstīts: “No medus un grauzdēta sezama pagatavoti saldumi allaž tiek pasniegti lauku kāzās un tiek nosūtīti draugiem un radiem, kas tajās nav varējuši ierasties, tāpat kā pilsētās dara ar cukurotām mandelēm” (Konstantinidis, 2002).

Rodas Biškopju apvienības I Kipseli publicētajā grāmatā “Egejas reģiona tradicionālā biškopība” (Paradosiaki Melissokomia Aigaiou) (Hondros, 2016) teikts, ka Rodā uz medus bāzes tiek ražoti dažādi saldumi, to vidū Melekouni. Šie saldumi bija pazīstami jau senajā Grieķijā un ir minēti jau Homēra laikos. Hērodots (484.–426. g. p.m.ē.) raksta par saldumiem, kas esot ļoti līdzīgi Melekouni.

Turklāt grāmatā “Egejas reģiona tradicionālā biškopība” ir daudzas norādes uz Melekouni, atzīmējot, ka šie saldumi ir cieši saistīti ar Rodas salas kāzu ieražām. Piemēram, Maricas apvidū piektdienas vakarā pirms kāzām līgavas un līgavaiņa vecāki apstaigāja radiniekus un aicināja piedalīties Melekouni izgatavošanā, teikdami: “Nāciet cept Melekouni!” Viesi atnesa sastāvdaļas (sezamu, medu), tās sagatavoja (grauzdējot un samaisot) un pieredzējušas cepējas (“meistarienes”) uzraudzībā izcepa. Daļu no izceptajiem saldumiem apēda klātesošie, bet ar pārējiem cienāja kāzu viesus. Šī paraža pastāvēja arī citos ciemos (Damatrijā, Kremastē, Koskinu u. c.).

Karajanni-Marmarokopu savā grāmatā Sergiani sto xthes ton nision mas (sta chronia tis italokratias kai stis protes meta tin apeleftherosi dekaeties) (“Pastaigas mūsu salu pagātnē (Itālijas kundzības gados un pirmajās desmitgadēs pēc tās beigām)”) rakstīja, ka: “… ceturtdienas vakarā, kad tika cepti Melekouni un raudzēta mīkla kāzu maizei. Sestdienas vakarā vīri devās gājienā ar muzikantiem priekšgalā un visus ciema iemītniekus aicināja uz Jorga bērnu kāzām, … kamēr muzikanti spēlēja tradicionālās kāzu dziesmas, divi trīs vīrieši iegāja katrā mājā un atstāja pa Melekouni, …” (Karagiaanni-Marmarokopou, 2007).

Tāpat grāmatā “Kāzu dziesmas” (Tragoudia Gamou) minēts, ka Rodā: “Bieži sastopami bija arī gardie Melekouni, kas tiek cepti vēl šodien kā kāzu un kristību cienasts” (Bogiannos, 2005).

Arī teatralizētajā tradicionālo kāzu uzvedumā Tis Rodou o melekounnas, ko organizēja Sorones kultūras biedrība (Rodā) To Ampernalli (Hondros, 2016), parādās saldumi Melekouni.

Turklāt Melekouni ir viens no produktiem, ko Rodas salā ceļ galdā “grieķu brokastīs”. “Grieķu brokastis” ir vēl nebijusi Grieķijas Viesnīcu kameras iniciatīva, kas izceļ valsts gastronomiskās un kultūras vērtības, izvēršot tās sadarbībā ar Grieķijas viesnīcām.

Saikni starp saldumiem Melekouni un Rodas salu apliecina arī tas, ka par Melekouni sauc alternatīvo Rodas valūtu (maiņas vienību), kas tīkla dalībniekiem no Rodas dod iespēju mainīties ar produktiem un pakalpojumiem, neizmantojot naudu.

Vissvarīgākais pasākums, kas veicināja produkta oficiālu atzīšanu, Rodā notika 2010. gada 26. septembrī, kad tika izgatavots pasaulē lielākais Melekouni, kas Ginesa rekordu grāmatā tika ierakstīts kā “garākais melekouni, tradicionāls Rodas deserts …”. Tas veicināja produkta popularizēšanu starptautiskā līmenī.

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.minagric.gr/images/stories/docs/agrotis/POP-PGE/prod_pge_melekouni.pdf

(1) OV L 343, 14.12.2012., 1. lpp.